IZVEDBENA UREDBA KOMISIJE (EU) 2022/980

z dne 23. junija 2022

o spremembi Izvedbene uredbe (EU) št. 75/2013 glede dodatnih uvoznih dajatev v sektorju sladkorja

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 182(4) Uredbe,

ob upoštevanju naslednjega:

(1) Člen 36 Uredbe Komisije (ES) št. 951/2006 (2) določa dodatne uvozne dajatve za nekatere proizvode v sektorju sladkorja.

(2) Zaradi takratnih tržnih pogojev in napovedi je bilo z Izvedbeno uredbo Komisije (EU) št. 75/2013 (3) določeno, da se do 30. septembra 2015 za več proizvodov iz sladkorja ne uporabljajo dodatne uvozne dajatve. Ker se prevladujoče tržne razmere po navedenem datumu niso bistveno spremenile, je bilo z Izvedbeno uredbo Komisije (EU) št. 1278/2014 (4) to obdobje podaljšano do 30. septembra 2017, z Izvedbeno uredbo Komisije (EU) 2017/1409 (5) pa do 30. septembra 2022.

(3) V skladu s členom 182(2) Uredbe (EU) št. 1308/2013 dodatnih uvoznih dajatev ni, kadar ni verjetno, da bi takšen uvoz povzročil motnje na trgu Unije, ali kadar bi bili učinki nesorazmerni glede na zastavljeni cilj. Ob upoštevanju temeljev svetovnega trga sladkorja in trga sladkorja Unije še vedno ni verjetno, da bi uvoz proizvodov iz sladkorja, za katere velja uvozna dajatev, predvidena v skupni carinski tarifi, povzročil motnje na trgu Unije. Za ta uvoz se zato ne bi smele uporabljati dodatne dajatve, razen če se razmere na trgu bistveno spremenijo.

(4) Obdobje iz člena 1 Izvedbene uredbe (EU) št. 75/2013, v katerem se za številne proizvode iz sladkorja ne uporabljajo dodatne uvozne dajatve, bi bilo zato treba podaljšati.

(5) Izvedbeno uredbo (EU) št. 75/2013 bi bilo zato treba ustrezno spremeniti.

(6) Zaradi pravne varnosti bi se morala ta uredba začeti uporabljati dan po izteku obdobja iz člena 1 Izvedbene uredbe (EU) št. 75/2013.

(7) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 V členu 1 Izvedbene uredbe (EU) št. 75/2013 se datum „30. september 2022“ nadomesti z datumom „30. september 2027“.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 1. oktobra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 23. junija 2022 Za Komisijo predsednica Ursula VON DER LEYEN

(1) UL L 347, 20.12.2013, str. 671.

(2) Uredba Komisije (ES) št. 951/2006 z dne 30. junija 2006 o določitvi podrobnih pravil za izvajanje Uredbe Sveta (ES) št. 318/2006 glede trgovine s tretjimi državami v sektorju sladkorja (UL L 178, 1.7.2006, str. 24).

(3) Izvedbena uredba Komisije (EU) št. 75/2013 z dne 25. januarja 2013 o odstopanju od Uredbe (ES) št. 951/2006 v zvezi z uporabo reprezentativnih cen in dodatnih uvoznih dajatev za nekatere proizvode v sektorju sladkorja in o razveljavitvi Izvedbene uredbe (EU) št. 892/2012 o določitvi reprezentativnih cen in dodatnih uvoznih dajatev za nekatere proizvode v sektorju sladkorja za tržno leto 2012/2013 (UL L 26, 26.1.2013, str. 19).

(4) Izvedbena uredba Komisije (EU) št. 1278/2014 z dne 1. decembra 2014 o spremembi uredb (ES) št. 967/2006, (ES) št. 828/2009, (ES) št. 891/2009 in Izvedbene uredbe (EU) št. 75/2013 (UL L 346, 2.12.2014. str. 26).

(5) Izvedbena uredba Komisije (EU) 2017/1409 z dne 1. avgusta 2017 o spremembi Izvedbene uredbe (EU) št. 75/2013 in Uredbe (ES) št. 951/2006 glede dodatnih uvoznih dajatev v sektorju sladkorja in izračuna vsebnosti saharoze v izoglukozi in nekaterih sirupih (UL L 201, 2.8.2017, str. 21).